b'\n_START_ARTICLE_\nTorronsuon kansallispuisto\n_START_SECTION_\nLuonto\n_START_PARAGRAPH_\nMaastoltaan Torronsuo on tyypillist\xc3\xa4 keidas- eli kohosuota. Se on paksuturpeista ja keskiosa on selv\xc3\xa4sti reunoja korkeammalla. Torronsuon turvekerros on paksuimpia mitatuista soista Suomessa, paikoitellen jopa 12 metri\xc3\xa4._NEWLINE_Lintu- ja hy\xc3\xb6nteislajistoltaan Torronsuo on arvokas. Suon alueella pesii satakunta lintulajia. Osa linnuista ja lent\xc3\xa4vist\xc3\xa4 hy\xc3\xb6nteisist\xc3\xa4 on lajeja, jotka tyypillisesti viihtyv\xc3\xa4t pohjoisemmilla alueilla, eik\xc3\xa4 niit\xc3\xa4 juuri tavata muualla etel\xc3\xa4isess\xc3\xa4 Suomessa. My\xc3\xb6s suon kasvilajisto on monipuolinen._NEWLINE_Pieni osa kansallispuiston it\xc3\xa4reunaa paloi 1997 Tammelan suuressa mets\xc3\xa4palossa. Vaikka palon laajeneminen estettiin, palanut puusto j\xc3\xa4tettiin pystyyn ja annetiin uudistua luonnollisesti. Pieni osa palaneesta alueesta my\xc3\xb6s liitettiin kansallispuistoon.\n_START_SECTION_\nSaapuminen\n_START_PARAGRAPH_\nKansallispuiston pys\xc3\xa4k\xc3\xb6intialue ja toistaiseksi ainoa l\xc3\xa4ht\xc3\xb6piste on Kiljamon saarekkeessa, Forssasta Somerolle johtavan seututien 282 varrella Tammelan Torron kyl\xc3\xa4n pohjoispuolella. Saarekkeella on Mets\xc3\xa4hallituksen rakentama 17 metri\xc3\xa4 korkea luontotorni, josta on hyv\xc3\xa4t n\xc3\xa4kym\xc3\xa4t koko suon yli.\n_START_SECTION_\nReitit\n_START_PARAGRAPH_\nTorronsuon kansallispustossa on yhden ja kymmenen kilometrin pituiset pitkospuureitit. Pitkospuureittien lis\xc3\xa4ksi suolla on talvisin hiihtolatuja._NEWLINE_Kiljamon saareketta kiert\xc3\xa4v\xc3\xa4lt\xc3\xa4 noin kilometrin mittaiselta pitkospuureitilt\xc3\xa4 haarautuu kymmenen kilometrin reitti. Molemmat reitit kulkevat Kiljamon tornin kautta. Kierrett\xc3\xa4ess\xc3\xa4 kymmenen kilometrin reitti\xc3\xa4 my\xc3\xb6t\xc3\xa4p\xc3\xa4iv\xc3\xa4\xc3\xa4n ensimm\xc3\xa4isen\xc3\xa4 tulee vastaan luontotorni. Tornin j\xc3\xa4lkeen kilometrin reitti haarautuu takaisin pys\xc3\xa4k\xc3\xb6intialueelle. Pidempi reitti kulkee Niittyl\xc3\xa4nsaarien kautta H\xc3\xa4rksaareen, jossa on vanha kvartsilouhos. Louhoksen j\xc3\xa4lkeen saavutaan suon etel\xc3\xa4osassa olevalle Id\xc3\xa4np\xc3\xa4\xc3\xa4nkalliolle, jolla on my\xc3\xb6s luontotorni. T\xc3\xa4m\xc3\xa4 torni on rakennettu vuonna 1997 pitk\xc3\xa4lti talkoovoimin yksityismaalle. Sit\xc3\xa4 huoltaa Torron kyl\xc3\xa4toimikunta. Tornin j\xc3\xa4lkeen reitti kulkee Torron kyl\xc3\xa4n l\xc3\xa4pi ja kulkee lopun matkaa seututien 282 vartta pys\xc3\xa4k\xc3\xb6intialueelle.'